text: ISGlobal i el Ministeri de Salut del Marroc signen un conveni amb la finalitat d'establir un Observatori de Salut del Mediterrani - Notícia - ISGLOBAL
  El conveni es signa en el marc d'un seminari conjunt per analitzar temes prioritaris
  El passat 13 de maig, Antoni Plàsencia, director d'ISGlobal i Abderrahmane Maaroufi, director de la Direcció d'Epidemiologia i Lluita contra les Malalties (DELM) del Ministeri de Salut del Marroc, van signar un conveni de cooperació amb l'objectiu de dur a terme diferents accions conjuntes en els àmbits de salut pública i epidemiologia i d'establir un Observatori de Salut del Mediterrani, amb base al Marroc. Aquest observatori servirà com a marc per identificar i treballar en temes de salut global d'especial interès per a la regió mediterrània i que estiguin en línia amb els objectius de desenvolupament sostenible.
  "El concepte d'Observatori de la Salut és únic a la regió i permetrà disposar d'un equip pluridisciplinar especialitzat en la generació i difusió d'anàlisi i dades sobre la salut per fonamentar polítiques i intervencions sanitàries i socials", va afirmar Leire Pajín, directora de l'àrea de Desenvolupament Global d'ISGlobal.
  El conveni es va signar en el marc d'un seminari conjunt a Rabat, en el qual investigadors i representants de tots dos països van definir un primer pla d'acció i van analitzar temes prioritaris com la salut i la migració, la salut i el medi ambient, i la salut neonatal. L'esdeveniment va comptar a més amb la presència de Javier Parrondo, cap del Departament de Cooperació amb el Món Àrab i Àsia de l'AECID, i de Montse Solés, coordinadora de l'AECID al Marroc, així com de diverses organitzacions internacionals i de societat civil.
  ISGlobal té una llarga trajectòria al Marroc, on ha recolzat la posada en funcionament del primer laboratori de recerca biomèdica del sistema hospitalari, ha contribuït a la formació de professionals per reforçar competències i capacitats del sistema de salut i ha dut a terme diversos estudis científics sobre malalties diarreiques i malalties respiratòries agudes en nens.